Indoneesia Sumatra saarel asuv Sinabungi vulkaan hakkas reedel purskama, paisates välja 2,8 kilomeetri kõrguse tuhapilve.
Vulkaani lähistel asuvad külad on evakueeritud ja pole teada, et purse oleks kaasa toonud ohvreid. Inimestel on palutud hoida vulkaani kraatrist vähemalt viie kilomeetri kaugusele.
Vulkaani aktiivsus on kasvamas ja viimase nädala jooksul on teatatud vähemalt 15 väiksemast purskest, ütles seirekeskuse ametnik Armen Putra.
“Purskeoht on endiselt kõrge. Lähitulevikus tuleb veel purskeid,” lausus ta.
Sinabung on üks Indoneesia aktiivsemaid vulkaane. Viimase paari aasta jooksul on selle lähistelt oma kodudest minema sunnitud umbes 30 000 inimest.